ΔΙΑΔΙΚΑΣΤΙΚΟΙ ΚΑΝΟΝΕΣ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη το άρθρο 108 παράγαφος 1 της συμφωνίας για τον Ευρωπαϊκό Οικονομικό Χώρο και τη συμφωνία μεταξύ των κρατών της ΕΖΕΣ για την ίδρυση μιας εποπτεύουσας αρχής και ενός Δικαστηρίου, και ιδίως το άρθρο 13,

ΕΞΕΔΩΣΕ ΤΟΥΣ ΑΚΟΛΟΥΘΟΥΣ ΔΙΑΔΙΚΑΣΤΙΚΟΥΣ ΚΑΝΟΝΕΣ:

ΚΕΦΑΛΑΙΟ 1

Η ΟΡΓΑΝΩΣΗ ΤΩΝ ΕΡΓΑΣΙΩΝ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ

Άρθρο 1

Τα μέλη της εποπτεύουσας αρχής της ΕΖΕΣ θα ασκούν τις δραστηριότητές τους συλλογικά και κατά τον τρόπο αυτό θα αποτελούν ένα συλλογικό όργανο.

Άρθρο 2

Κατά την άσκηση των επισήμων καθηκόντων του, στο συλλογικό όργανο θα επικουρείται από οκτώ υπηρεσίες, ήτοι την εκτελεστική γραμματεία, πέντε διευθύνσεις, τη νομική υπηρεσία και τη διοικητική υπηρεσία.

Το συλλογικό όργανο θα θεσπίσει πίνακα καθηκόντων, στον οποίο θα εμφαίνονται λεπτομερώς τα αντικείμενα εργασίας της κάθε ομάδας κατά τρόπο ώστε να ελαχιστοποιείται η επικάλυψη και ο διπλασιασμός των εργασιών.

Άρθρο 3

Οι υπηρεσίες θα εργάζονται σε στενή συνεργασία.

Προτού υποβάλει στο συλλογικό όργανο μια πρόταση για τη λήψη απόφασης, η υπηρεσία που θα προετοιμάζει την πρόταση θα συμβουλεύεται όλες τις άλλες υπηρεσίες, οι οποίες, βάσει του πίνακα καθηκόντων ή λόγω του είδους του αντικειμένου, έχουν αρμοδιότητα για το θέμα. Οι υπηρεσίες θα προσφεύγουν στη νομική υπηρεσία σχετικά με προτάσεις για νομικές πράξεις και μέτρα που μπορούν να έχουν νομικές επιπτώσεις. Οι υπηρεσίες θα προσφεύουν στη διοίκηση σχετικά με προτάσεις που μπορούν να έχουν δημοσιονομικές επιπτώσεις.

Η υπηρεσία που προετοιμάζει μια πρόταση θα προσπαθήσει να καταλήξει σε συμφωνία με την υπηρεσία (υπηρεσίες) την οποία συμβουλεύτηκε για την επίτευξη μιας ενιαίας πρότασης. Σε περίπτωση διαφωνίας, οι διαφορετικές απόψεις που εκφράστηκαν εκ μέρους της τελευταίας υπηρεσίας (υπηρεσιών) θα πρέπει να αναφερθούν κατά την υποβολή της πρότασης στο συλλογικό όργανο.

Άρθρο 4

Το συλλογικό όργανο μπορεί να θεσπίζει διυπηρεσιακές ομάδες εργασίας για την εξέταση ειδικών θεμάτων. Διορίζει τον προεδρεύοντα της κάθε ομάδας και προσδιορίζει την εντολή και τη μέθοδο λειτουργίας της ομάδας.

ΚΕΦΑΛΑΙΟ ΙΙ

ΣΥΝΕΔΡΙΑΣΕΙΣ ΤΟΥ ΣΥΛΛΟΓΙΚΟΥ ΟΡΓΑΝΟΥ

Άρθρο 5

Οι συνεδριάσεις του συλλογικού οργάνου συγκαλούνται από τον πρόεδρο.

Το συλλογικό όργανο καταρχήν θα συνεδριάζει μία φορά την εβδομάδα. Μπορούν να διεξαχθούν πρόσθετες συνεδριάσεις εφόσον αυτό καταστεί απαραίτητο.

Άρθρο 6

Ο πρόεδρος καταρτίζει σχέδιο ημερήσιας διάταξης για τις συνεδριάσεις. Τα μέλη μπορούν να υποβάλουν οποιοδήποτε θέμα για την ένταξη στην ημερήσια διάταξη.

Πλην διαφορετικής απόφασης, το σχέδιο ημερήσιας διάταξης και τα απαραίτητα έγγραφα εργασίας πρέπει να διανέμονται στα μέλη τουλάχιστον τρεις εργάσιμες ημέρες πριν από την ημέρα της συνεδριάσεως.

Εάν ζητηθεί από ένα μέλος, το συλλογικό όργανο αναβάλλει τη συζήτηση ενός θέματος που έχει περιληφθεί στο σχέδιο ημερήσιας διάταξης για μια επόμενη συνεδρίαση, εκτός εάν η αναβολή, λόγω συγκεκριμένων χρονικών περιορισμών, στερεί από το συλλογικό όργανο τη δυνατότητα να λάβει απόφαση σχετικά με το ζήτημα αυτό.

Το συλλογικό όργανο, έχοντας στη διάθεσή του το σχέδιο ημερήσιας διάταξης και ενδεχομένως αιτήσεις για τροποποιήσεις του, εγκρίνει την ημερήσια διάταξη κατα τη συνεδρίαση. Μπορεί να αποφασίσει ομόφωνα για τη συζήτηση ενός θέματος το οποίο δεν περιλαμβάνεται στο σχέδιο ημερήσιας διάταξης ή σχετικά με το οποίο τα απαραίτητα έγγραφα εργασίας διανεμήθηκαν μετά την καθορισθείσα προθεσμία.

Άρθρο 7

Ο πρόεδρος προεδρεύει των συνεδριάσεων.

Άρθρο 8

Τρία παρόντα μέλη αποτελούν απαρτία.

Άρθρο 9

Οι συνεδριάσεις του συλλογικού οργάνου δεν είναι δημόσιες. Οι συζητήσεις είναι και θα παραμείνουν απόρρητες.

Άρθρο 10

Με την επιφύλαξη διαφορετικής απόφασης εκ μέρους του συλλογικού οργάνου, την επιμέλεια για τη διεξαγωγή των συνεδριάσεων έχει ο εκτελεστικός γραμματέας.

Ο πρόεδρος δύναται, με δική του πρωτοβουλία ή κατόπιν αιτήσεως ενός μέλους, να καλεί ορισμένους υπαλλήλους της εποπτεύουσας αρχής της ΕΖΕΣ να παρίσταται καθ' όλη τη διάρκεια ή σε μέρος μιας συνεδρίασης και να λαμβάνουν το λόγο.

Κατ' εξαίρεση, το συλλογικό όργανο μπορεί να αποφασίζει να δώσει το λόγο σε οποιοδήποτε άλλο πρόσωπο κατά τη συνεδρίαση.

Άρθρο 11

Κρατούνται πρακτικά όλων των συνεδριάσεων του συλλογικού οργάνου. Το σχέδιο πρακτικών υποβάλλεται στα μέλη προς έγκριση κατά την προσεχή συνεδρίαση. Τα εγκεκριμένα πρακτικά επικυρώνονται με υπογραφή του προέδρου και προσυπογραφή του εκτελεστικού γραμματέα.

ΚΕΦΑΛΑΙΟ ΙΙΙ

ΑΠΟΦΑΣΕΙΣ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ

Άρθρο 12

Οι αποφάσεις της εποπτεύουσας αρχής της ΕΖΕΣ λαμβάνονται κατά τις συνεδριάσεις του συλλογικού οργάνου, με γραπτή διαδικασία σύμφωνα με τις διατάξεις του άρθρου 14 ή με εξουσιοδότηση σύμφωνα με τις διατάξεις του άρθρου 15.

Άρθρο 13

Κατά τη συνεδρίαση του συλλογικού οργάνου, για τη λήψη αποφάσεων απαιτούνται τουλάχιστον τρεις ψήφοι υπέρ.

Άρθρο 14

Στην περίπτωση υποβολής προτάσεως εκ μέρους ενός μέλους, το συλλογικό όργανο λαμβάνει απόφαση με γραπτή διαδικασία.

Για το σκοπό αυτό, το κείμενο της πρότασης απόφασης διανέμεται σε όλα τα μέλη, τηρουμένης προθεσμίας τουλάχιστον πέντε εργασίμων ημερών ή, σε εξαιρετικές περιπτώσεις και κατόπιν αδείας του προέδρου, τουλάχιστον τριών εργασίμων ημερών για την υποβολή παρατηρήσεων επί της προτάσεως.

Οποιοδήποτε μέλος μπορεί, κατά τη διάρκεια της γραπτής διαδικασίας, να ζητήσει τη συζήτηση της προτάσεως σε συνεδρίαση. Στην περίπτωση αυτή, η υπόθεση θα περιληφθεί στην ημερήσια διάταξη της επόμενης συνεδρίασης του συλλογικού οργάνου. Εάν, λαμβανομένων υπόψη των διατάξεων του άρθρου 6, δεν μπορεί να ληφθεί απόφαση επί της υποθέσεως κατά τη συνεδρίαση αυτή, θα πρέπει να περιληφθεί στην ημερήσια διάταξη της επόμενης συνεδριάσεως.

Όταν αποδεικνύεται ότι όλα τα μέλη έχουν λάβει γνώση της διανεμηθείσας πρότασης με τη λήξη της προθεσμίας υποβολής παρατηρήσεων, η πρόταση θα θεωρείται ότι έχει την έγκριση του συλλογικού σώματος, αρκεί να εκφράσουν τουλάχιστον τρία μέλη ότι εγκρίνουν την πρόταση και να μην υποβληθεί κανένα αίτημα για συζήτηση της πρότασης σε συνεδρίαση. Η έγκριση θα καταγραφεί στα πρακτικά της προσεχούς συνεδριάσεως.

Άρθρο 15

Υποκείμενο στην αρχή της πλήρους συλλογικής ευθύνης, το συλλογικό σώμα μπορεί να αναθέσει σε ένα μέλος να αναλάβει, επ' ονόματί του και υπό τον έλεγχό του, σαφώς καθορισθέντα μέτρα διαχείρισης ή διοίκησης και να εγκρίνει το οριστικό κείμενο μιας απόφασης, το περιεχόμενο της οποίας έχει καθορισθεί από το συλλογικό σώμα. Σε περιόδους κατά τη διάρκεια των οποίων δεν θα είναι διαθέσιμος επαρκής αριθμός μελών ώστε να δημιουργηθεί απαρτία, ένα ή περισσότερα μέλη εξουσιοδοτούνται να λαμβάνουν τις επείγουσες αποφάσεις που ενδεχομένως απαιτούνται.

Μπορούν επίσης να εξουσιοδοτούνται υπάλληλοι να λαμβάνουν σαφώς καθορισθέντα μέτρα διαχείρισης ή διοίκησης, εφόσον αυτό κριθεί απαραίτητο για την πλήρη άσκηση των καθηκόντων της εποπτεύουσας αρχής της ΕΖΕΣ.

Τα καθήκοντα που ανατίθενται δυνάμει του παρόντος άρθρου δεν μπορούν να μεταβιβασθούν εκ νέου εκτός από την περίπτωση που αυτό θα διατυπωθεί ρητώς στην απόφαση της οποίας χορηγείται η εξουσιοδότηση.

Οι διατάξεις του παρόντος άρθρου τηρούνται επιφυλασσομένων των κανόνων σχετικά με τη μεταβίβαση αρμοδιοτήτων όσον αφορά οικονομικά θέματα και διοίκησης προσωπικού.

ΚΕΦΑΛΑΙΟ IV

ΠΡΟΕΤΟΙΜΑΣΙΑ ΚΑΙ ΕΚΤΕΛΕΣΗ ΤΩΝ ΑΠΟΦΑΣΕΩΝ

Άρθρο 16

Το συλλογικό όργανο μπορεί να εξουσιοδοτήσει ένα κράτος μέλος για την προτοιμασία και την εκτέλεση των αποφάσεών του σε έναν συγκεκριμένο τομέα. Στις περιπτώσεις αυτές, η αρμόδια υπηρεσία θα λαμβάνει εντολές από το μέλος αυτό.

Άρθρο 17

Ο πρόεδρος επικουρείται από τον εκτελεστικό γραμματέα στην προετοιμασία των συνεδριάσεων του συλλογικού οργάνου, περιλαμβανομένων των διαδικασιών για τη λήψη αποφάσεων και εξασφαλίζοντας, όπου είναι απαραίτητο, ανακοίνωση και δημοσίευση των αποφάσεων της εποπτεύουσας αρχής της ΕΖΕΣ.

Για το σκοπό αυτό, το εν λόγω μέλος εξασφαλίζει ότι πληρούνται οι κανόνες όσον αφορά την προετοιμασία και υποβολή εγγράφων τα οποία πρέπει να εξετασθούν από τα μέλη και αναλαμβάνει, όπου είναι απαραίτητο, να προβεί στα απαραίτητα διαβήματα για να εξασφαλίσει επίσημη κοινοποίηση των αποφάσεων της εποπτεύουσας αρχής της ΕΖΕΣ και τη δημοσίευσή τους στο τμήμα ΕΟΧ, καθώς και στο συμπλήρωμα της Επίσημης Εφημερίδας των Ευρωπαϊκών Κοινοτήτων για τον ΕΟΧ.

Άρθρο 18

Οι νομικές πράξεις που εγκρίνονται, είτε στο πλαίσιο συνεδριάσεως είτε με γραπτή διαδικασία, από το συλλογικό όργανο, θα επικυρώνονται στη γλώσσα ή τις γλώσσες στις οποίες πρέπει να είναι αυθεντικές, με υπογραφή του προέδρου και προσυπογραφή του μέλους που έχει ορισθεί σύμφωνα με τις διατάξεις του άρθρου 16, ή ελλείψει αυτού, του εκτελεστικού γραμματέα.

Τα κείμενα των πράξεων αυτών θα επισυνάπτονται στα πρακτικά στα οποία θα περιλαμβάνεται η έγκρισή τους.

Άρθρο 19

Οι νομικές πράξεις που εγκρίνονται με βάση τη διαδικασία μεταβίβασης αρμοδιοτήτων θα επικυρώνονται στη γλώσσα ή τις γλώσσες στις οποίες πρέπει να είναι αυθεντικές με υπογραφή του εξουσιοδοτημένου μέλους ή υπαλλήλου και προσυπογραφή του εκτελεστικού γραμματέα.

ΚΕΦΑΛΑΙΟ V

ΑΝΑΠΛΗΡΩΣΗ ΚΑΘΗΚΟΝΤΩΝ

Άρθρο 20

Εάν ο πρόεδρος ή άλλο μέλος αδυνατεί να ασκήσει τα καθήκοντά του, τότε την άσκηση των εν λόγω καθηκόντων θα αναλάβει άλλο μέλος το οποίο και θα επιλεγεί με βάση τη σειρά που θα έχει καταρτισθεί από το συλλογικό όργανο.

Άρθρο 21

Πλην αντιθέτου απόφασης εκ μέρους του συλλογικού οργάνου, όταν ένας διευθυντής ή εκτελεστικός γραμματέας αδυνατούν να ασκήσουν τα καθήκοντα ή τις αρμοδιότητές τους, τότε θα ασκούνται από άλλον υπάλληλο βάσει της σειράς που θα έχει θεσπισθεί αντίστοιχα από το διευθυντή και τον εκτελεστικό γραμματέα.

ΚΕΦΑΛΑΙΟ VI

ΤΕΛΙΚΗ ΔΙΑΤΑΞΗ

Άρθρο 22

Οι παρόντες διαδικαστικοί κανόνες που είναι αυθεντικοί μόνο στην αγγλική γλώσσα, θα δημοσιευθούν στο τμήμα ΕΟΧ καθώς και στο συμπλήρωμα της Επίσημης Εφημερίδας των Ευρωπαϊκών Κοινοτήτων για τον ΕΟΧ.

Βρυξέλλες, 7 Ιανουαρίου 1994.

Για την εποπτεύουσα αρχή

Ο πρόεδρος

Knut ALMESTAD